b'\n_START_ARTICLE_\nFerdinand IV., hrvatsko-ugarski kralj\n_START_PARAGRAPH_\nFerdinand IV. (* Be\xc4\x8d, 8. rujna 1633.; \xe2\x80\xa0 Be\xc4\x8d, 9. srpnja 1654.), ro\xc4\x91en kao Ferdinand Franjo, iz dinastije Habsburg bio je od 1653. do 1654. rimsko-njema\xc4\x8dki kralj, od 1646. pa do smrti \xc4\x8de\xc5\xa1ki kralj, te od 1647. pa do smrti hrvatsko-ugarski kralj.\n_START_SECTION_\n\xc5\xbdivot\n_START_PARAGRAPH_\nNadvojvoda Ferdinand IV. bio je najstariji sin cara Ferdinanda III. i Marije Ane \xc5\xa0panjolske. Otpo\xc4\x8detka je bio odre\xc4\x91en za o\xc4\x8deva nasljednika tako da je 1646. izabran za \xc4\x8de\xc5\xa1kog kralja, idu\xc4\x87e godine za hrvatsko-ugarskog kralja te je okrunjen krunom sv. Stjepana, a 31. svibnja 1653. za rimsko-njema\xc4\x8dkog kralja. Okrunjen je 18. lipnja iste godine u Regensburgu. No, ve\xc4\x87 idu\xc4\x87e godine je umro od boginja. Naslijedio ga je mla\xc4\x91i brat Leopold I._NEWLINE_Ferdinand je osobito \xc5\xa1tovao Gospu Loretsku tako da je oporu\xc4\x8dno odredio da mu srce bude pokopano ispod kapele Gospe Loretske u crkvi sv. Augustina kod Hofburga. To je postala tradicija pa su i Habsburgovci poslije njega oporu\xc4\x8dno na istom mjestu dali pokopati svoje srce u urni. _NEWLINE_Unato\xc4\x8d vladarskim naslovima i krunidbama Ferdinand IV. nije nikada stvarno vladao jer je umro prije svoga oca. Trag njegove formalne vladavine ostao je me\xc4\x91utim u titulaturi kasnijih habsbur\xc5\xa1kih vladara pa je tako Ferdinand I. Austrijski kao hrvatsko-ugarski i \xc4\x8de\xc5\xa1ki kralj bio Ferdinand V.'